17-jarige kry sy graad in fisika met 'n onderskeiding | Netwerk24
17-jarige kry sy graad in fisika met 'n onderskeiding
Deur Sarie Nell 14 Januarie 2020 06:00
Hjalmar Rall, die jong man van Riebeek-Kasteel wat aanvanklik sy ontwikkelingsmylpale 'n "bietjie laat" bereik het, het as 17-jarige pas sy BSc(Fisika)-graad met 'n onderskeiding geslaag.
Dít nadat hy as 14-jarige die Universiteit van Pretoria se jongste student geword het.
Hjalmar was Desember slegs een van agt studente uit die aanvanklike eerstejaarsgroep wat graad gevang het.
Vroeg in 2017 het sy ouers, Heinrich en Annette Rall, aan Gazette vertel: "Toe ons besef die hoofstroom-onderwys bied geen heenkome vir kinders met spesiale vermoëns nie, moes ons self inspring om hom te stimuleer en 'n doeltreffende studiepatroon te kweek.
"Hy het in die oggende vier ure op skoolwerk gefokus en namiddae sy ander belang­stellings uitgeleef – fotografie, robotika, programmering, tekeninge en sy eie blog.
"Hjalmar – 'n normale jong man met 'n goeie humorsin – het graad 6 tot graad 13 binne drie jaar voltooi deur 'n program van die Cambridge-universiteit te volg."
Die gesin het na Pretoria verhuis ter wille van hul seun se studies by die Tukkies.
"Hy is darem nie 'n tipiese Sheldon (van Big Bang Theory) nie," keer sy pa. "Hjalmar het maklik by die ander studente aangepas."
Hjalmar – wat sy fisikagraad kan vashou nog voor hy sy rybewys kon kry – gaan vanjaar sy honneurs in fisika doen. Hierna wink verdere studies in die buiteland.
Heinrich se werk het hom toegelaat om destyds vir Hjalmar te onderrig.
"Ek help tans 'n groepie begaafde kinders om ook vinnig skool te voltooi. Ek is nou meer oortuig as ooit dat versnelde onderrig die pad is om te volg."